དེས་ན་གུས་པ་གོམ་གང་འདུན་བསྐྱོད་ཀྱིས་སྙན་ངག་གི་སྲོག་གི་རྣམ་གཞག་ལ་ལྟས་ན།ངེས་པར་དུ་བོད་ཀྱི་སྙན་ངག་གམ་རྩོམ་ཡིག་གི་གཞུང་ལུགས་སུ་སྲོག་གི་རྣམ་གཞག་གཏན་འབེབ་བྱེད་རྒྱུ་ཡོད་པ་དང་།དེ་ལྟར་སྲོག་གི་རྣམ་གཞག་གཏན་འབེབ་བྱས་ན་དགོས་ཕན་ཆེ་ཆེར་ཡོད་པ་ཞིག་ཏུའང་མཐོང་གིན་འདུག་པས་འདིར་བསྡུས་ཀྱིས་ཞུས་ན།སྙན་ངག་གམ་རྩོམ་ཡིག་གི་སྲོག་ནི།སྙན་ངག་གམ་རྩོམ་ཡིག་གང་ཡིན་དེའི་དབུ་ནས་ཞབས་སུ་བསྡུས་པའི་སྤྱི་ཁོག་གི་སྒྲོམ་གཞི་བཟུང་བའི་དོན་གནད་ཀྱི་ཚིག་འགྲོས་འགའ་ཞིག་ལ་གོ་དགོས་ཤིང་།དེ་ནི་དཔེར་ན།དཔལ་དོན་གྲུབ་རྒྱལ་གྱིས་བརྩམས་པའི་ཚིག་ལྷུག་སྙན་ངག་རྐང་ལམ་ཕྲ་མོལསང་རང་ཆེས་དགའ་ས་ཡང་རྐང་ལམ་ཕྲ་མོ་འདི་ཡིན་ལ།ཆེས་སྐྱོ་ཡང་རྐང་ལམ་ཕྲ་མོ་འདི་ཡིནཞེས་གསུངས་ཤིང་།མཐར་ངའི་ངའི་གོམ་པ་ཡང་རང་དབང་མེད་པར་གཞུང་ལམ་གྱི་ཕྱོགས་སུ་སྤོ་དགོས་བྱུང་ཞེས་ཆེད་དམིགས་ཀྱིས་བྲིས་པའི་ཚིག་འགྲོས་འདི་གཉིས་ལས་ནི།རྩོམ་པ་པོ་དཔལ་དོན་གྲུབ་རྒྱལ་རང་ཉིད་ཆེས་དགའ་ཞིང་གཅེས་ས་ཡིན་པའི་སྲོལ་རྒྱུན་རྩོམ་ཡིག་གིས་བསླངས་བའི་སྐྱོ་གར་ལས།མཐར་མི་འདོད་བཞིན་དེང་རབས་རྩོམ་ཡིག་གི་ཕྱོགས་སུ་གོམ་བསྒྱུར་དགོས་བྱུང་ཚུལ་བཤད་པ་འདུག་པ་འདི་ལྟ་བུ་ཞིག་ཡིན་དགོས་སྟེ།གོང་གི་ཚིག་འབྲུ་དེ་གཉིས་ཙམ་ངོས་ཟིན་པ་ནི་དོན་གྲུབ་རྒྱལ་གྱི་གསུང་རྩོམ་རྐང་ལམ་ཕྲ་མོསྤྱི་ཁོག་གི་སྒྲོམ་གཞི་སློང་བའི་ཚིག་འགྲོས་དག་ངོས་ཟིན་པ་ཡིན་ལ།གོང་གི་ཚིག་འགྲོས་དེ་ཙམ་ཞིག་ངོས་ཟིན་པ་ལས་རྐང་ལམ་ཕྲ་མོ་ཡི་གཞུང་སྙིང་གི་རོ་ནུས་དང་བྲོ་བ་ལ་རོལ་མྱོང་དང་དཔྱད་ཞིབ་སོགས་བདེ་བླག་ངང་བྱེད་པར་རམས་འདེགས་དགོས་ཕན་བླ་མེད་ཅིག་ཡོང་བཞིན་འདུག་པའི་ཕྱིར་རོ།དེ་ལྟ་བུ་རྩོམ་ཡིག་གམ་སྙན་ངག་གི་སྤྱི་ཁོག་གི་སྒྲོམ་གཞི་བཟུང་བའི་ཚིག་འགྲོས་ནི་ཚད་ལྡན་གྱི་རྩོམ་ཡིག་ཐམས་ཅད་ལ་འཚོལ་རྒྱུ་ཡོད་ཅིང་།གལ་སྲིད་རྩོམ་ཡིག་ཕལ་ཆེར་ལ་འདི་ལྟ་བུའི་ཚིག་འགྲོས་འགའ་སྤྱོད་ཐབས་བྱས་པ་ཡིན་ན།ད་བཟོད་རྩོམ་པ་པོ་ཞིག་ལ་མཚོན་ནའང་རང་གིས་ཅི་ཞིག་གླེང་བར་འདོད་པ་ཧ་ཅང་གཏིང་ཟབ་ས་ནས་འགྲེལ་ཐུབ་པའི་དགོས་ཕན་དང་ལྡན་པའང་རེད་འདུག